OKRESNÁ PROKURATÚRA STARÁ ĽUBOVŇA 
Obrancov mieru 18, 064 01 Stará Ľubovňa	

Číslo: Pv 342/15/7710	Stará Ľubovňa  12.02.2016
EEČ: 2-59-3-2016

U Z N E S E N I E

Trestná vec:	obv. XXXXX 
Trestný čin:	Prečin Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátor Okresnej prokuratúry Stará Ľubovňa

Podľa § 220 odsek 1 Trestného poriadku schvaľujem zmier uzavretý medzi:
obvineným: 
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 1383/98 XXXXX, Slovensko
väzba: nie
a
poškodenou:  
1.	XXXXX 
dátum narodenia: XXXXX 
trvalé bydlisko: XXXXX 1101/74 XXXXX, Slovensko 
Obsahom zmieru je:
Spôsobenú škodu vo výške 1.716,-  € si zákonní zástupcovia maloletej poškodenej K. S., nar. XXXXX, XXXXX a XXXXX nenárokuju, nakoľko spôsobená škoda im bola v plnej výške vyplatená Komunálnou poisťovňou, a.s., Bratislava.

Podľa § 224 ods. 1 Trestného poriadku obvinený XXXXX zložil na všeobecne prospešné účely sumu vo výške 70,- €, za ktorej adresáta určil Občianske združenie „Priatelia hradu Ľubovňa“, Ul. Zámocká č. 22, Stará Ľubovňa, IČO 37 881 931, číslo účtu SKXXXXX.

Podľa § 224 ods. 2 Trestného poriadku 50 %-ný podiel z uvedenej sumy, t.j. sumu 35,- € určil štátu na peňažnú pomoc poškodeným podľa osobitného zákona. 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného    
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 1383/98 XXXXX, Slovensko
väzba: nie
ktorý je trestne stíhaný pre trestný čin:
- Prečin Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

realizované policajtom Odd.výkonu služby DI OR PZ St.Ľubovňa pod spisovou značkou ORP-XXXXX/DI-SL-2015.

na tom skutkovom základe, že: 
Obvinený dňa 23.07.2015 v čase okolo 15,00 hod. viedol osobné motorové vozidlo zn. Škoda Octavia, tabuľka s evidenčným číslom KK XXXXX v obci Vyšné Ružbachy, okres Stará Ľubovňa po miestnej komunikácií v smere od parkoviska pri Horbeku ku kúpalisku v areály Kúpeľov Vyšné Ružbachy, kde je zakázaný vjazd motorovým vozidlám. Počas jazdy prešiel predným pravým kolesom po pravej nohe poškodenej mal. K. S., ktorá šla spolu s rodičmi po ceste oproti motorovému vozidlu v dôsledku čoho poškodená utrpela zlomeninu koncovej časti píšťaly pravej nohy bez posunutia úlomkov s dobou liečenia od 23.07.2015 do 08.09.2015. 
 
Odôvodnenie:
Uznesením povereného príslušníka PZ, Okresného riaditeľstva PZ v Starej Ľubovni, Okresného dopravného inšpektorátu Stará Ľubovňa sp. zn. ORP-XXXXX/DI-SL-2015 zo dňa 13.09.2015 bolo podľa § 199 ods. 1 Trestného poriadku začaté trestné stíhanie a zároveň podľa § 206 ods. 1 Trestného poriadku vznesené obvinenie XXXXX pre prečin ublíženia na zdraví podľa § 157 ods. 1  Trestného zákona. 

Podľa ustanovenia § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 157 ods. 1 Trestného zákona možno za prečin ublíženia na zdraví uložiť trest odňatia slobody na šesť mesiacov až dva roky.
 
Po skončení vyšetrovania poverený príslušník PZ predložil na tunajšiu okresnú prokuratúru dňa 23.11.2015 vyšetrovací spis s návrhom na schválenie zmieru, s ktorým sa dozorujúci prokurátor stotožnil a dňa 24.11.2015 udelil mediačnému a probačnému úradníkovi Okresného súdu Stará Ľubovňa súhlas na vykonanie mediácie.

Následne bola na Okresnom súde v Starej Ľubovni vykonaná mediácia, počas ktorej obvinený a zákonný zástupca poškodenej po poučení o podstate mediácie dali súhlas k vykonaniu mediácie a vyjadrili súhlas s postupom podľa § 220 ods. 1 Trestného poriadku. Obvinený slobodne, vážne a určito vyhlásil, že spáchal skutok za ktorý je trestne stíhaný, svoje konanie oľutoval a dňa 26.01.2016 uzatvoril so zákonnými zástupcami poškodenej dohodu o uzatvorení zmieru. 

Z uzatvorenej dohody je zrejmé, že zákonní zástupcovia poškodenej, XXXXX a XXXXX pri uzatváraní dohody vyhlásili, že voči obvinenému si neuplatňujú žiadnu škodu a súhlasia s  uzatvorením zmieru, nakoľko spôsobená škoda im bola v plnej výške vyplatená Komunálnou poisťovňou, a.s., Bratislava.

Obvinený XXXXX poukázal na všeobecne prospešné účely sumu vo výške 70,- €, ktorú dňa 05.02.2016 zložil na účet Štátnej pokladnice č. účtu XXXXX, pričom 50 % zo zloženej sumy, t.j. sumu 35,- € poukázal Občianskemu združeniu „Priatelia hradu Ľubovňa“, Ul. Zámocká č. 22, Stará Ľubovňa, IČO 37 881 931. Zvyšok sumy, t.j. suma 35,- € patrí štátu na peňažnú pomoc poškodeným podľa osobitného zákona.

Zo správy o výsledku mediácie zo dňa 08.02.2016, ako aj zo zápisnice o výsluchu obvineného vyplýva, že obvinený je bez pracovného pomeru a nemá stály príjem, len príjem z prenájmu, ktorý však bližšie nešpecifikoval pričom je majiteľom rodinného domu. Z miesta trvalého bydliska je hodnotený všeobecne. Podľa odpisu z registra trestov doposiaľ nebol súdne trestaný.

Vzhľadom ku skutočnosti, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na verejnoprospešné účely je primeraná osobným a majetkovým pomerom obvineného, ako aj závažnosti spáchaného trestného činu. 
Poučenie:
Proti tomuto uzneseniu nie je prípustná sťažnosť. 

JUDr. Marek Čižmár 
prokurátor